Omnibus presentes litteras inspecturis, nos frater Michael, abbas humilis Sancti Martini, et nos frater Guillermus, prior humilis Sancti Symphoriani Eduensis, notum facimus quod in nostra presentia propter hoc specialiter constitutus dominus Guillermus dictus li Blans, miles, recognoscit ex certa scientia et confitetur publice coram nobis se accepisse et tenere in feodum perpetuum a reverendo in Christo patre Girardo, Dei gratia Eduensi episcopo, quedam prata que continent, ut asserit, viginti novem quadrigatas sive carretas feni, et sexaginta bichetos terre arabilis cum nemore, que sita sunt in territorio et prateria de Pont Charrant et de Borguoigne; item, viginti duos denarios censuales quos habet, ut asserit, apud Ylli et apud Gruelly; item, sex denarios censuales quos habet, ut asserit, super quadam parva valle terre que sita est in nemore de Borgoingnon: que omnia predicta sita sunt inter Thassilliacum, ex una parte, et Yssiacum, ex altera; item, duos sextarios bladi, sitos apud Ylli et apud Gruelly, et hec omnia sita sunt prope littus aque que exit de stagnis Yssiaci apud pontem de Buyson, videlicet a parte illa que tendit versus Yssiacum; item, recognoscit dictus miles et confitetur publice coram nobis se de predictis omnibus et singulis homagium et feodum ligium in manu predicti episcopi jam fecisse, se et heredes suos ac omnia et singula supradicta specialiter obligando ad faciendum homagium et fidelitatem de predictis omnibus et singulis predicto episcopo et suis successoribus existentibus pro tempore episcopis Eduensis ecclesie et ministris. Que omnia et singula supradicta contenta in feodum hujus modi dictus miles promittit, pro se suisque heredibus, juramento suo super hoc prestito, contra omnes fideliter et efficaciter perpetuo garantire, asserens et affirmans coram nobis dictus miles quod hec omnia et singula supradicta valent et valere debent decem libratas terre ad usus et consuetudinem patrie et secundum taxationem patrie supradicte. Pro acceptatione hujusmodi feodi dictus miles recognoscit coram nobis se habuisse et recepisse ab eodem episcopo viginti quinque libras Viennensium in pecunia legittime numerata. In cujus rei testimonium, ad preces et instantiam dicti militis, nos dictus abbas sigillum nostrum, et nos dictus prior sigillum Sancti Simphoriani Eduensis quo utimur, litteris presentibus duximus apponenda. Datum et actum Edue, die martis post festum beati Luce evangeliste, anno Domini Mº CCº septuagesimo primo, mense octobri.